AN COIMISIÚN EORPACH An Bhruiséil,10.12.2020 COM(2020) 831 final TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE, CHUIG COISTE EACNAMAÍOCH AGUS SÓISIALTA NA hEORPA AGUS CHUIG COISTE NA RÉIGIÚN maidir le bearta teagmhasacha spriocdhírithe in éagmais comhaontú leis an Ríocht Aontaithe maidir leis an gcomhpháirtíocht sa todhchaí























1. Réamhrá 2. Tá an ullmhacht chomh tábhachtach agus a bhí riamh 3. An gá atá le bearta teagmhasacha spriocdhírithe de chuid an Aontais i gcás ina mbeidh Brexit gan mhargadh ann 4. Bearta teagmhasacha reachtacha atá beartaithe is infheidhme ó mhí Eanáir 2021 amach 4.1 Nascacht bhunúsach eitlíochta agus sábháilteacht eitlíochta 4.2 Nascacht iompair de bhóthar 8 4.3 An nasc iarnróid tríd an Tollán Mhuir nIocht 10 4.4 Gníomhaíochtaí iascaireachta 11 5. An tionchar a mhaolú trí bhuiséad an Aontais 12 5.1 Cúlchiste Coigeartaithe Brexit 12 5.2 Cláir agus ionstraimí i mBuiséad an Aontais 2021 6. Prionsabail maidir le bearta teagmhasacha ar leibhéal na mBallstát 12 7. Freagairt do shuaitheadh tar éis dheireadh na hidirthréimhse 13



1.Réamhrá Tharraing Ríocht Aontaithe na Breataine Móire agus Thuaisceart Éireann (‘an Ríocht Aontaithe’) siar as an Aontas Eorpach agus as an gComhphobal Eorpach do Fhuinneamh Adamhach (‘Euratom’) – dá ngairtear, le chéile, ‘an tAontas’ anseo feasta – an 1 Feabhra 2020. Leis an gComhaontú um Tharraingt Siar, a tháinig i bhfeidhm ar an dáta sin, cinntítear imeacht rianúil na Ríochta Aontaithe. Leis an gComhaontú um Tharraingt Siar déantar foráil maidir le hidirthréimhse a mbeidh feidhm lena linn ag dlí an Aontais maidir leis an Ríocht Aontaithe agus sa Ríocht Aontaithe . Tiocfaidh deireadh leis an idirthréimhse seo an 31 Nollaig 2020. Ina dhiaidh sin, fágfaidh an Ríocht Aontaithe Margadh Aonair agus Aontas Custaim an Aontais Eorpaigh agus beartais uile an Aontais, agus tiocfaidh deireadh le cur i bhfeidhm dhlí an Aontais maidir leis an Ríocht Aontaithe agus sa Ríocht Aontaithe.

Tá feidhm ag forálacha substainteacha an Chomhaontaithe um Tharraingt Siar beag beann ar thoradh na caibidlíochta maidir leis an gcaidreamh idir an tAontas Eorpach agus an Ríocht Aontaithe sa todhchaí. Déantar foráil ann maidir leis an méid seo a leanas: ·cosaint leanúnach ar chearta na saoránach, lena n‑áirítear cearta slándála sóisialta, do shaoránaigh den Aontas agus do náisiúnaigh den Ríocht Aontaithe lena mbaineann ar feadh a saoil; ·socrú airgeadais, lena n‑áiritheofar go gcomhlíonfaidh an Ríocht Aontaithe agus an tAontas na hoibleagáidí airgeadais uile a ndeachthas ina mbun nuair a bhí an Ríocht Aontaithe ina ball den Aontas. Áirithítear leis an socrú freisin go maoineofar tionscadail agus cláir an Aontais faoin gCreat Airgeadais Ilbhliantúil reatha (2014-2020) mar a fhoráiltear go dtí go gcuirfear clabhsúr orthu, rud a thabharfaidh cinnteacht do thairbhithe uile chláir an Aontais, lena n‑áirítear tairbhithe ón Ríocht Aontaithe; ·réiteach atá inoibrithe ó thaobh an dlí de, réiteach faoina seachnófar teorainn chrua ar oileán na hÉireann, réiteach a chosnaíonn geilleagar uile-oileáin agus gach gné de Chomhaontú Aoine an Chéasta (Béal Feirste), réiteach a chosnaíonn sláine Mhargadh Aonair an Aontais Eorpaigh (an Prótacal maidir le hÉirinn agus Tuaisceart Éireann, a mbeidh feidhm ag an gcuid is mó de ó dheireadh na hidirthréimhse); ·cosaint leasanna daoine atá ina gcónaí nó fostaithe ar chríoch Limistéar Bunáite Flaitheasach (an Prótacal maidir leis na Limistéir Bhunáite Fhlaitheasacha (SBA) sa Chipir, a mbeidh feidhm aige ó dheireadh na hidirthréimhse); ·dlúthchomhar idir an Spáinn agus an Ríocht Aontaithe i ndáil le Giobráltar maidir le cur chun feidhme forálacha a bhaineann le cearta na saoránach atá sa Chomhaontú um Tharraingt Siar, agus comhar riaracháin idir na húdaráis inniúla i roinnt réimsí beartais (Prótacal maidir le Giobráltar, a scoirfidh d’fheidhm a bheith aige ag deireadh na hidirthréimhse, seachas an chéad airteagal a bhaineann le cearta na saoránach); ·socruithe eile a bheidh ag teastáil le haghaidh tharraingt siar rianúil na Ríochta Aontaithe, lena n‑áiritheofar, inter alia: Øfoirceannadh ordúil na socruithe agus nósanna imeachta comhair idir an Ríocht Aontaithe agus na Ballstáit i gcúrsaí ábhartha de dhlí an Aontais; Øsoiléireacht dhlíthiúil maidir le hearraí atá ar an margadh cheana, agus maidir le hearraí atá ag gluaiseacht idir an tAontas agus an Ríocht Aontaithe ag deireadh na hidirthréimhse; Øcosaintí agus coimircí leanúnacha sa Ríocht Aontaithe maidir le réimse leathan saincheisteanna, idir cearta maoine intleachtúla an Aontais, go sonraí pearsanta a tharchuirfear roimh dheireadh na hidirthréimhse nó a phróiseálfar ina dhiaidh sin sa Ríocht Aontaithe ar bhonn an Chomhaontaithe um Tharraingt Siar, nó ábhar EURATOM atá lonnaithe sa Ríocht Aontaithe. Tá toradh na caibidlíochta idir an tAontas agus an Ríocht Aontaithe i dtaca le comhaontú maidir le comhpháirtíocht idir an tAontas agus an Ríocht Aontaithe amach anseo fós neamhchinnte inniu, cé go dtiocfaidh deireadh leis an idirthréimhse go han‑luath. Leanfaidh an Coimisiún dá dhícheall a dhéanamh chun an chaibidlíocht maidir le comhaontú a thabhairt chun críche, rud a urramaíonn leasanna an Aontais. Leanfaidh an tAontas de chaibidlíocht a dhéanamh leis an Ríocht Aontaithe arb é an cuspóir foriomlán go dtiocfar ar chomhaontú fós maidir le comhpháirtíocht uaillmhianach leathan dhomhain sholúbtha leis an Ríocht Aontaithe, agus dálaí uileghabhálacha ann ó thaobh cothrom iomaíochta agus rialachas de. Mar sin féin, ós rud é go dtiocfaidh deireadh leis an idirthréimhse go han‑luath, ní féidir a chinntiú go dtiocfaidh comhaontú den sórt sin i bhfeidhm an 1 Eanáir 2021, rud as a n‑eascródh tréimhse gan comhaontú den sórt sin. Fónann an Teachtaireacht seo agus na bearta teagmhasacha a mholtar inniu chun freastal ar thréimhse den sórt sin. Dá réir sin, agus cé is moite den rialachán maidir le sábháilteacht eitlíochta, tiocfaidh deireadh leis na bearta teagmhasacha a mholtar go huathoibríoch nuair a thiocfaidh comhaontú i bhfeidhm nó tar éis tréimhse socraithe mura dtiocfaidh aon chomhaontú i bhfeidhm (6 mhí i gcás na n‑aersheirbhísí agus na mbeart a bhaineann le bóithre agus 1 bhliain i gcás na mbeart a bhaineann le hiascaireacht). Gan comhaontú a bheidh i bhfeidhm faoin 1 Eanáir 2021, dhéanfaí an caidreamh idir an Ríocht Aontaithe agus an tAontas a rialú, den chuid is mó, le creataí idirnáisiúnta iltaobhacha a bhfuil an Ríocht Aontaithe agus an tAontas agus/nó a Bhallstáit ina bpáirtithe iontu, agus faoi dhlíthe baile an Aontais nó na mBallstát maidir le tríú tíortha. Mar shampla, dhéanfaí trádáil earraí agus seirbhísí idir an tAontas agus an Ríocht Aontaithe faoi théarmaí na hEagraíochta Domhanda Trádála, agus chuirfeadh gach páirtí taraifí i bhfeidhm ar bhonn phrionsabal an ‘Náisiúin Barrfhabhair’ ar earraí de thionscnamh an pháirtí eile. Ar an gcaoi chéanna, bheadh ar chomhar póilíneachta agus breithiúnach úsáid a bhaint as réimse leathan coinbhinsiún idirnáisiúnta agus uirlisí eile. In earnáil na heitlíochta, áfach, níl réiteach cúltaca idirnáisiúnta den sórt sin ann, agus i gcás iompair ar bóthar, is léir nach leor an réiteach cúltaca maidir le ceadanna faoi chóras Chomhdháil Eorpach na nAirí Iompair (ECMT) i ndáil leis an Ríocht Aontaithe. Chruthódh sé sin suaitheadh nach bhféadfaí a bhainistiú agus bheadh baol tromchúiseach ann do leasanna an Aontais. Ina theannta sin, gan comhaontú a bheith i bhfeidhm faoin 1 Eanáir 2021, ní áiritheofaí go mbeadh rochtain ag soithí iascaireachta an Aontais agus na Ríochta Aontaithe ar uiscí a chéile, in ainneoin a thábhachtaí atá iascaigh do shlí bheatha eacnamaíoch na bpobal cósta agus an gá atá ann iascaireacht inbhuanaithe a áirithiú. Sna trí réimse sin, creideann an Coimisiún go bhfuil údar le bearta ‘teagmhasacha’. I gcás ina mbeidh comhaontú maidir le comhpháirtíocht amach anseo i bhfeidhm faoin 1 Eanáir 2021, ní chuirfí na bearta teagmhasacha sin i bhfeidhm. 2.Tá an ullmhacht chomh tábhachtach agus a bhí riamh An 1 Eanáir 2021, is cinnte go mbeidh suaitheadh ann, bíodh comhaontú ann idir an tAontas agus an Ríocht Aontaithe maidir leis an gcaidreamh a bheidh acu amach anseo, nó ná bíodh. Is iarmhairt nádúrtha é sin ar chinneadh na Ríochta Aontaithe an tAontas a fhágáil agus gan a bheith rannpháirteach a thuilleadh i Margadh Aonair agus Aontas Custaim an Aontais Eorpaigh. Bhí an Coimisiún an‑soiléir i gcónaí maidir leis sin.

Ina Theachtaireacht maidir le ‘hUllmhacht ag deireadh na hidirthréimhse idir an tAontas Eorpach agus an Ríocht Aontaithe’ an 9 Iúil 2020, d’athdhearbhaigh an Coimisiún nach mór do riaracháin phoiblí, gnólachtaí agus saoránaigh na bearta uile is gá a dhéanamh chun go mbeidh siad ullamh do na hathruithe a tharlóidh mar iarmhairtí dosheachanta ar chinntí na Ríochta Aontaithe, fiú amháin má bhíonn comhaontú maidir le comhpháirtíocht a bheidh ann amach anseo i bhfeidhm. Ina theannta sin, d’eisigh an Coimisiún 89 bhfógra earnála ina bhfuil faisnéis mhionsonraithe maidir le hathruithe a bhfuiltear ag súil leo agus maidir leis na bearta is gá a bheidh le déanamh ag lucht riaracháin, gnólachtaí agus saoránaigh. Áirítear orthu sin fógraí maidir le trádáil i mbia, tomhaltóirí agus táirgí tionsclaíocha chomh maith le seirbhísí, CBL, cóipcheart agus cearta maoine intleachtúla, ceartas sibhialta, dlí na gcuideachtaí, agus custaim. Ó mhí Iúil i leith, chuir seirbhísí an Choimisiúin cruinnithe déthaobhacha ar bun le gach ceann de 27 mBallstát an Aontais d’fhonn aghaidh a thabhairt ar an staid ullmhachta in éineacht le gach riarachán náisiúnta. Is é an chonclúid fhoriomlán go bhfuil riaracháin na mBallstát ullmhaithe go maith do na hathruithe dosheachanta a tharlóidh amhail ón 1 Eanáir 2021. Mar sin féin, tá gá le hiarrachtaí leanúnacha chun feasacht a ardú, go háirithe i measc fiontar beag agus meánmhéide atá faoi lé na Ríochta Aontaithe, toisc go bhféadfadh sé nach mbeadh cur amach acu fós ar na nósanna imeachta uile le haghaidh trádáil le tríú tír. Chuige sin, tá roinnt feachtas ardaithe feasachta seolta ag an gCoimisiún agus tá feabhas curtha ar an gcaidreamh a bhíonn aige le páirtithe leasmhara le cúpla mí anuas. Ina theannta sin, chuir sé oiliúint agus treoir ar fáil do lucht riaracháin na mBallstát maidir le ‘hullmhacht i dtaca le Brexit’, agus leanfaidh sé de sheimineáir earnála a eagrú i gcomhar leis na Ballstáit uile ar an leibhéal teicniúil, chun cuidiú leo cur i bhfeidhm beart ullmhachta a mhionchoigeartú, go háirithe i réimsí na seiceálacha teorann ar dhaoine agus ar earraí. Tá tuilleadh sonraí faoi na gníomhaíochtaí sin ar fáil sna hIarscríbhinní a ghabhann leis an Teachtaireacht seo, lena n‑áirítear liosta iomlán de na fógraí Ullmhachta agus forléargas ar na príomhréimsí a bhaineann le páirtithe leasmhara a fhor-rochtain. Ba cheart a mheabhrú freisin gur chuir an tAontas agus an Ríocht Aontaithe, i mbrollach an Phrótacail maidir le hÉirinn agus Tuaisceart Éireann, a ngealltanais láidre in iúl maidir le leanúint ar aghaidh leis na cláir PEACE+ amach anseo. Ós rud é gur clár um Chomhar Críche Eorpach (ETC) é an clár seo, is féidir comhaontú maoinithe a bheith ann lena gceadófar do PEACE+ leanúint ar aghaidh fiú amháin i gcás Brexit gan mhargadh, ar aon dul le rannpháirtíocht tríú tíortha eile i gcláir ETC. Leanfaidh an Coimisiún ar aghaidh leis an bplé sin d’fhonn comhaontú maoinithe den sórt sin a chur i bhfeidhm i ngach cás. 3. An gá atá le bearta teagmhasacha spriocdhírithe de chuid an Aontais i gcás ina mbeidh Brexit gan mhargadh ann Tiocfaidh deireadh leis an idirthréimhse go luath agus tá neamhchinnteacht leanúnach ann i dtaobh cé acu a bheidh nó nach mbeidh comhaontú maidir le comhpháirtíocht idir an tAontas agus an Ríocht Aontaithe amach anseo i bhfeidhm faoin 1 Eanáir 2021. Mura mbeidh aon chomhaontú ann faoin dáta sin, tá sé beartaithe ag an gCoimisiún a bheith fós ar fáil le haghaidh caibidlíocht leanúnach maidir le comhpháirtíocht nua le linn 2021. Is léir freisin, áfach, go bhfuil gá le líon teoranta beart spriocdhírithe chun an tréimhse ama a líonadh go dtí go mbeidh socrú i bhfeidhm amach anseo agus chun leasanna an Aontais a chosaint. Tá an Coimisiún ag moladh líon teoranta beart teagmhasach spriocdhírithe chun a bheith iomlán ullamh i gcás ‘Brexit gan mhargadh’. Tá na bearta teagmhasacha á dtreorú ag na prionsabail seo a leanas: a. Ní féidir le bearta teagmhasacha leanúnachas a sholáthar ná na buntáistí a bhaineann le ballraíocht AE ná leis an idirthréimhse a mhacasamhlú. Ní féidir leo foráil a dhéanamh ach oiread maidir le cás a bheadh chomh tairbhiúil céanna leis an gcás dá ndéanfaí foráil le comhaontú comhpháirtíochta. Mar thoradh air sin, ní féidir bearta teagmhasacha, ar bhonn prionsabail, a bheith níos forleithne ná an méid a thairg an tAontas Eorpach don Ríocht Aontaithe i nDréacht‑téacs an Chomhaontaithe maidir leis an gComhpháirtíocht Nua idir an tAontas Eorpach agus an Ríocht Aontaithe, a foilsíodh an 18 Márta 2020. b. Ba cheart bearta teagmhasacha a dhíriú ar shuaitheadh díréireach a eascróidh as Brexit gan mhargadh a sheachaint nó a mhaolú , agus níor cheart féachaint leis an méid sin a dhéanamh ach amháin i gcás nach féidir na héifeachtaí sin a leigheas nó a mhaolú trí chomhaontuithe idirnáisiúnta nó iltaobhacha atá ann cheana nó trí ghníomhaíochtaí ullmhachta iomchuí a chur i bhfeidhm. Níor cheart go lorgódh na bearta teagmhasacha bealach ar bith le gníomhaithe eacnamaíocha a chúiteamh toisc gur theip orthu na gníomhaíochtaí is gá a dhéanamh. c. Ba cheart go gcuirfí réiteach sealadach ar fáil leis na bearta teagmhasacha, fad a leanfar leis an gcaibidlíocht maidir le comhpháirtíocht amach anseo, agus gan féachaint le tionchair dhiúltacha Brexit a mhaolú ar bhealach marthanach. Ní mór dóibh a bheith sealadach, ionas nach nglacfaidh siad ionad comhaontaithe fhadtéarmaigh. d. I gcomhréir le prionsabal na coimhdeachta, ní dhéanfar bearta teagmhasacha ach amháin i gcás ina bhfuil gá le gníomhaíocht ar leibhéal an Aontais chun leasanna AE a chosaint, chun saobhadh sa mhargadh inmheánach nó ilroinnt an mhargaidh inmheánaigh a sheachaint, agus toisc nach bhféadfaí toradh comhchosúil a bhaint amach trí ghníomhaíocht ar leibhéal na mBallstát. e. Is bearta aontaobhacha iad bearta teagmhasacha, de réir cineáil, a dhéantar chun leasanna an Aontais a chosaint. I gcásanna áirithe, áfach, braitheann a gcur i bhfeidhm ar an Ríocht Aontaithe ag déanamh amhlaidh. f. Ní áireofar Giobráltar ar a raon feidhme críochach.

4.Bearta teagmhasacha reachtacha atá beartaithe is infheidhme ó mhí Eanáir 2021 amach I dteannta an togra maidir leis an nasc iarnróid trí Thollán Mhuir nIocht, a glacadh an 27 Samhain 2020, ghlac an Coimisiún pacáiste de cheithre thogra reachtacha inniu. Oibreoidh an Coimisiún go dlúth le Parlaimint na hEorpa agus leis an gComhairle d’fhonn a nglacadh tráthúil a éascú roimh dheireadh na bliana 2020. 4.1 Nascacht bhunúsach eitlíochta agus sábháilteacht eitlíochta (a) Mura mbeidh beart teagmhasach i bhfeidhm maidir le haeriompar ag deireadh na hidirthréimhse, cuirfear isteach ar aerthrácht idir an tAontas agus an Ríocht Aontaithe. Chun aernascacht bhunúsach a áirithiú, ghlac an Coimisiún inniu togra le haghaidh Rialachán chun soláthar aersheirbhísí áirithe idir an Ríocht Aontaithe agus an tAontas a áirithiú ar feadh tréimhse theoranta ama. Leis an mbeart sin, ar feadh uastréimhse suas le 6 mhí, cheadófaí d’aeriompróirí ón Ríocht Aontaithe eitilt ar fud chríoch an Aontais gan teacht i dtír, stadanna a dhéanamh i gcríoch an Aontais chun críocha nach mbaineann le trácht, agus seirbhísí idirnáisiúnta sceidealaithe do phaisinéirí agus lasta a fheidhmiú idir pointí sa Ríocht Aontaithe agus pointí san Aontas (an tríú agus an ceathrú ceann de ‘Shaoirsí an Aeir’). Bheadh na socruithe sin faoi réir an Ríocht Aontaithe cearta coibhéiseacha a thabhairt d’aeriompróirí an Aontais, chomh maith le ráthaíochtaí láidre a thabhairt maidir le hiomaíocht chóir agus maidir leis na cearta agus na ráthaíochtaí sin a fhorfheidhmiú go héifeachtach. Chuige sin, leis an Rialachán teagmhasach atá beartaithe tugtar cumhachtaí cur chun feidhme don Choimisiún ar aon dul leis na cumhachtaí sin atá faoi Rialachán teagmhasach (AE) 2019/502 maidir le rialacha comhchoiteanna lena n‑áirithítear aernascacht bhunúsach i dtaca le tarraingt siar Ríocht Aontaithe na Breataine Móire agus Thuaisceart Éireann as an Aontas, cumhachtaí nach raibh infheidhme de bharr theacht i bhfeidhm an Chomhaontaithe um Tharraingt Siar. (b) In éagmais beart teagmhasach maidir le sábháilteacht eitlíochta, ní bheidh deimhnithe dearaidh atá ann cheana, arna n‑eisiúint roimh dheireadh na hidirthréimhse ag Gníomhaireacht Sábháilteachta Eitlíochta an Aontais Eorpaigh (EASA) chuig cuideachtaí atá lonnaithe sa Ríocht Aontaithe, bailí a thuilleadh san Aontas. Beidh an Ríocht Aontaithe freagrach as na deimhnithe sin (“Stát an Deartha”) mar thríú tír ó dheireadh na hidirthréimhse. Bheadh an rud céanna fíor i gcás deimhnithe arna n‑eisiúint ag eagraíochtaí deartha atá bunaithe sa Ríocht Aontaithe agus arna ndeimhniú ag EASA. Dá n‑éireodh na deimhnithe dearaidh sin atá ann cheana neamhbhailí san Aontas, bheadh gá le mórán aerárthaí de chuid an Aontais, ina bhfuil táirgí lena ngabhann na deimhnithe dearaidh EASA sin a eisíodh do chuideachtaí na Ríochta Aontaithe, a choinneáil ar an talamh. Dá bhrí sin, ghlac an Coimisiún togra inniu le haghaidh Rialachán lena n‑áirithítear gur féidir leanúint de na táirgí nó na dearaí eitlíochta lena mbaineann, a dheimhnigh EASA nó eagraíocht deartha a dheimhnigh EASA roimh dheireadh na hidirthréimhse, a úsáid in aerárthaí an Aontais gan bhriseadh. Ní bheadh feidhm ag an mbeart ach amháin maidir le haerárthaí atá cláraithe san Aontas. (c) Os a choinne sin, a mhéid a bhaineann le húinéireacht agus rialú ar aeriompróirí an Aontais, ní mholfaidh an Coimisiún bearta teagmhasacha breise. Maidir le Rialachán (AE) 2019/502, a glacadh i mí Feabhra 2019, níor tháinig sé chun bheith infheidhme ach amháin maidir le heilimintí áirithe. Mar sin féin, cuireadh tréimhse chairde sé mhí i bhfeidhm leis an Rialachán ionas go bhféadfadh aeriompróirí an ghníomhaíocht is gá a dhéanamh chun a áirithiú go gcomhlíonfaí na ceanglais úinéireachta agus rialaithe go hiomlán. Bhí an tréimhse chairde sin ag brath ar aeriompróirí plean sásúil le haghaidh gníomhaíocht feabhais a chur faoi bhráid na n‑údarás inniúil náisiúnta. Tháinig an oibleagáid sin i bhfeidhm amhail ó theacht i bhfeidhm an Rialacháin. Tá roinnt aeriompróirí tar éis na gníomhaíochtaí riachtanacha a dhéanamh, agus níor cheart go dtabharfadh bearta teagmhasacha buntáistí míchuí do na geallsealbhóirí sin agus do na gnólachtaí sin a bhféadfadh sé nach ndearna siad oiriúnú tráthúil don staid nua. 4.2 Nascacht iompair de bhóthar In éagmais comhaontú maidir le comhpháirtíocht amach anseo idir an tAontas agus an Ríocht Aontaithe faoin 1 Eanáir 2021, ní bheadh aon bhonn i ndlí an Aontais maidir le soláthar seirbhísí iompair lasta de bhóthar ag oibreoirí tarlaithe de bhóthar idir an Ríocht Aontaithe agus na Ballstáit tar éis an dáta sin. Ba é córas cuótaí iltaobhach Chomhdháil Eorpach na nAirí Iompair (ECMT) an t‑aon chreat dlíthiúil faoina bhféadfaí leanúint de sholáthar seirbhísí a bhunú. Mar sin féin, fágann na teorainneacha diana lena rialaítear líon na gceadanna ECMT nár leor iad sin chun earraí a iompar de bhóthar idir an Ríocht Aontaithe agus na Ballstáit agus gur suaitheadh mór a bheadh mar thoradh air sin, rud a d’fhéadfadh fiú an t‑ord poiblí a chur i mbaol. Thairis sin, in éagmais comhaontú maidir le comhpháirtíocht amach anseo idir an tAontas agus an Ríocht Aontaithe faoin 1 Eanáir 2021, níor mhór cur isteach ar sheirbhísí rialta bus chuig an Ríocht Aontaithe agus uaithi. Is dócha nach dtiocfaidh an cúltaca iltaobhach ábhartha (an Prótacal a ghabhann le comhaontú Interbus) i bhfeidhm idir an tAontas agus an Ríocht Aontaithe ach le linn 2021. Dá bhrí sin, ghlac an Coimisiún togra inniu le haghaidh Rialachán lena gcumhdaítear nascacht bhunúsach maidir le hiompar lasta de bhóthar agus iompar paisinéirí de bhóthar ar feadh tréimhse theoranta ama. (a) Nascacht bhunúsach an iompair lasta de bhóthar D’áiritheofaí leis an Rialachán atá beartaithe go leanfaí de nascacht bhunúsach iompair lasta de bhóthar ar feadh uastréimhse suas le 6 mhí. Tá an méid sin ag brath ar an Ríocht Aontaithe cearta coibhéiseacha a thabhairt d’oibreoirí tarlaithe de bhóthar an Aontais, agus tá sé faoi réir cur i bhfeidhm rialacha atá coibhéiseach leis na rialacha atá ag an Aontas maidir le hiomaíocht chothrom agus rialacha sóisialta agus teicniúla. Faireachán agus áirithiú a dhéanamh ar choibhéis na gceart chun rochtain a fháil ar an margadh, agus iomaíocht chóir a áirithiú, is codanna iad sin de na cumhachtaí a tharmligtear chuig an gCoimisiún ar an gcaoi chéanna le Rialachán teagmhasach (AE) 2019/501 maidir le rialacha comhchoiteanna lena n‑áirithítear nascacht bhunúsach an iompair lasta de bhóthar agus an iompair paisinéirí de bhóthar, nach raibh infheidhme riamh, de bharr theacht i bhfeidhm an Chomhaontaithe um Tharraingt Siar. Mar a bhí i Rialachán (AE) 2019/501, ní dhéantar foráil sa Rialachán teagmhasach nua atá beartaithe d’aitheantas (“marthanacht”) ceadúnas agus deimhnithe na Ríochta Aontaithe atá i seilbh oibreoirí an Aontais, mar shampla maidir le hinniúlacht ghairmiúil. Na hoibreoirí sin de chuid an Aontais atá fós ag obair san Aontas a bhfuil deimhnithe eisithe ag an Ríocht Aontaithe acu, ba cheart deimhnithe de chuid an Aontais a bheith acu faoin 1 Eanáir 2021. (b) Iompar paisinéirí – seirbhísí bus D’áiritheofaí leis an Rialachán atá beartaithe nascacht leanúnach seirbhíse bus ar feadh tréimhse suas le 6 mhí. Bheadh feidhm ag rialacha maidir leis an iomaíocht chóir agus ag rialacha sóisialta agus teicniúla ar an gcaoi chéanna a mbeadh feidhm acu maidir le tarlú de bhóthar.

Maidir le seirbhísí bus trasteorann ar oileán na hÉireann, foráiltear freisin leis an Rialachán teagmhasach atá beartaithe don cheart paisinéirí a bhailiú agus a scaoileadh amach sa réigiún teorann mar chuid de sheirbhís rialta. Déanfar sin chun geilleagar uile-oileáin agus cás íogair oileán na hÉireann a chosaint, rud a chinnteoidh nascacht idir na pobail teorann, a gcuirfear isteach orthu murach sin. 4.3 An nasc iarnróid tríd an Tollán Mhuir nIocht In éagmais beart teagmhasach de chuid an Aontais, níor mhór oibriú Nasc Seasta Mhuir nIocht trí Thollán Mhuir nIocht a chur ar fionraí tar éis dheireadh na hidirthréimhse. Sa chás sin, ní bheadh traenacha in ann gluaiseacht trí Thollán Mhuir nIocht a nascann an Ríocht Aontaithe le mór-roinn na hEorpa. I bhfianaise thábhacht eacnamaíoch Nasc Seasta Mhuir nIocht don Aontas, ghlac an Coimisiún, an 27 Samhain, togra le haghaidh Rialachán a d’áiritheodh go leanfadh Nasc Seasta Mhuir nIocht ag feidhmiú tar éis an 1 Eanáir 2021, go dtí go mbeidh socruithe eile curtha i bhfeidhm. Coimisiún Idir-Rialtasach (CIR), a bunaíodh le Conradh Canterbury idir Poblacht na Fraince agus an Ríocht Aontaithe, a síníodh an 12 Feabhra 1986, a dhéanann maoirseacht ar oibriú Nasc Seasta Mhuir nIocht trí Thollán Mhuir nIocht. Go dtí deireadh na hidirthréimhse, aithnítear CIR mar údarás náisiúnta sábháilteachta a bhfuil sé curtha de chúram air, ag dhá Bhallstát, a áirithiú go bhfuil feidhm ag rialacha sábháilteachta agus idir-inoibritheachta an Aontais maidir le Tollán Mhuir nIocht ina iomláine. Eisíonn sé deimhnithe agus údaruithe sábháilteachta ábhartha. Tugadh de chumhacht don Fhrainc comhaontú idirnáisiúnta a chaibidliú, a shíniú agus a thabhairt i gcrích leis an Ríocht Aontaithe chun córas sábháilteachta aontaithe agus CIR a choinneáil. Ní thiocfaidh comhaontú i bhfeidhm, áfach, ag deireadh na hidirthréimhse. Gan a leithéid de chomhaontú, amhail ón 1 Eanáir 2021, ní cháilíonn CIR a thuilleadh mar údarás náisiúnta sábháilteachta faoi dhlí an Aontais agus cailleann na deimhnithe agus na húdaruithe a d’eisigh sé a mbailíocht. Leis an Rialachán atá beartaithe, chuirfí síneadh dhá mhí le bailíocht na n‑údaruithe a d’eisigh CIR. Thabharfadh sé sin go leor ama d’údarás náisiúnta sábháilteachta na Fraince an mhaoirseacht a ghlacadh air féin agus a dheimhnithe féin a eisiúint. Chun nascacht idir an tAontas agus an Ríocht Aontaithe a áirithiú, tá sé ríthábhachtach freisin go leanfaidh na hoibreoirí iarnróid a sholáthraíonn seirbhísí sa Tollán ar aghaidh leis na seirbhísí sin agus gur féidir leo stáisiún trasnaithe teorann Calais‑Fréthun a bhaint amach. Chuige sin, ba cheart síneadh naoi mí a chur le tréimhse bhailíochta a gceadúnas arna n‑eisiúint ag an Ríocht Aontaithe agus le tréimhse bhailíochta a ndeimhnithe sábháilteachta arna n‑eisiúint ag an gCoimisiún Idir-Rialtasach. Thabharfadh an síneadh sin go leor ama chun na socruithe riachtanacha dá bhforáiltear i ndlí an Aontais a chaibidliú agus a thabhairt i gcrích chun suaitheadh a sheachaint. 4.4 Gníomhaíochtaí iascaireachta Tá an‑bhéim á cur ag an gCoimisiún i gcónaí ar chomhaontú maidir le hiascaigh sa chreat le haghaidh chomhpháirtíocht an Aontais agus na Ríochta Aontaithe amach anseo. Dá gcuirfí deireadh leis an idirthréimhse gan teacht ar chomhaontú maidir leis an gcaidreamh a bheidh ann amach anseo, d‘fhéadfadh an‑suaitheadh a bheith ann do shlite beatha eacnamaíocha na bpobal cósta, agus d’fhéadfaí cineál inbhuanaithe na hiascaireachta sna huiscí lena mbaineann a chur i mbaol. D’fhonn leasanna iascairí an Aontais a chosaint, ghlac an Coimisiún togra chun leasú a dhéanamh ar Rialachán (AE) 2017/2403 maidir le húdaruithe iascaireachta don tréimhse go dtí deireadh 2021. Leis an togra, ceadaítear do shoithí an Aontais agus na Ríochta Aontaithe rochtain chómhalartach a bheith acu ar uiscí a chéile. A luaithe a ghlacfar na forálacha dlíthiúla, bheadh an tAontas in ann údaruithe a thabhairt do shoithí na Ríochta Aontaithe chun dul isteach in uiscí an Aontais agus iarrataí ar údarú ó shoithí de chuid an Aontais chun dul isteach in uiscí na Ríochta Aontaithe a bhainistiú, faoi réir cómhalartachta agus chomhlíonadh na gcoinníollacha inbhuanaitheachta. Níor mhór deiseanna iascaireachta a chuirtear ar fáil faoi na socruithe sin agus a shocraíonn an dá pháirtí le chéile a bheith i gcomhréir le bainistiú inbhuanaithe na stoc ábhartha. Leis na forálacha sin chuirfí deimhneacht dhlíthiúil ar fáil do thionscal na hiascaireachta agus d’áiritheofaí caomhnú na stoc éisc. Bunaithe ar chomhordú roimh ré leis na Ballstáit, tá an Coimisiún réidh chun na hiarrataí ar údarú a bhaineann le soithí an Aontais a chur faoi bhráid na Ríochta Aontaithe, díreach tar éis dheireadh na hidirthréimhse. 5. An tionchar a mhaolú trí bhuiséad an Aontais 5.1 Cúlchiste Coigeartaithe Brexit Tíolacfaidh an Coimisiún togra go luath le haghaidh Cúlchiste Coigeartaithe Brexit (BAR) de EUR 5 bhilliún, i gcomhréir leis na conclúidí ón gComhairle Eorpach. Déanfar freastal ar mhargadh agus ar chás gan mhargadh, le coinníollacha BAR le haghaidh cistithe. Maidir leis na réigiúin agus na hearnálacha is mó a ndéantar difear dóibh, is léir cheana féin go bhfuil rioscaí sonracha do thionscal iascaireachta an Aontais ag baint le cás gan mhargadh. Léireofar an méid sin sa togra. 5.2 Cláir agus ionstraimí i mBuiséad an Aontais 2021-2027 Ní féidir measúnú a dhéanamh inniu ar thionchar iomlán chinneadh na Ríochta Aontaithe deireadh a chur leis an idirthréimhse i mbliana, mar aon leis an easpa comhaontaithe. De bhreis ar BAR, ba cheart a chur san áireamh go soiléir i gclársceidealú chistiú an Aontais don tréimhse 2021-2027 an tionchar a bheidh ag deireadh na hidirthréimhse, i gcás ina mbeidh margadh agus i gcás gan mhargadh araon. I gcás nach eol cad iad na fo-iarmhairtí tar éis dheireadh na hidirthréimhse, go háirithe i gcás gan mhargadh, tá an Coimisiún réidh chun gníomhú go tapa i gcomhréir leis na forálacha rialála, i gcás ina gcinnfeadh na Ballstáit a gcláir a chumhdaítear le Rialachán na bhForálacha Coiteanna a leasú chun cuid de na hacmhainní atá ar fáil a ath‑leithdháileadh, laistigh dá gclúdach náisiúnta. Gníomhóidh an Coimisiún go pras freisin, más mian leis na Ballstáit leithdháileadh a gclúdach náisiúnta faoin gCiste Eorpach Muirí agus Iascaigh a athrú, agus na forálacha rialála á n‑urramú ag an am céanna. Chun tacaíocht a thabhairt ar bhonn níos práinní do gheallsealbhóirí lena mbaineann, mar shampla cuideachtaí beaga agus meánmhéide a bhfuil neamhchosaint shuntasach acu ar an Ríocht Aontaithe, cuireann rialacha an Aontais maidir le státchabhair réitigh sholúbtha ar fáil maidir le bearta tacaíochta náisiúnta.